Rasman: Neymar “Barselona” futbolchisi

Jahon futbolining bo‘lajak yulduzi sifatida e’tirof etilayotgan braziliyalik Neymar Ispaniya chempioni “Barselona” safida to‘p suradigan bo‘ldi. Bu haqda Kataloniya klubi rasmiy tvitteri ma’lumot berdi.

 foto: football.ua
Braziliya terma jamoasi hujumchisi bilan shartnoma 5 yil muddatga imzolanadigan bo‘ldi. Marca nashrining xabar berishicha, 21 yoshli futbolchi yangi klubida yiligi 7 million yevro miqdorida maosh oladi.
Transfer uchun ispaniyaliklar taxminan 50 million yevro to‘lashgani aytilmoqda. Eslatib o‘tamiz, Neymarni o‘z tarkibiga qo‘shib olish uchun Ispaniyaning yana bir jamoasi — “Real” ham kurash olib borgandi. Avvalroq tarqalgan xabarlarda, “Qirollik klubi” Neymarga yiliga 11 million yevro maosh to‘lashga tayyor ekanligini bildirgandi.
“Barselona” bosh murabbiyi Tito Vilanova jamoasining bo‘lajak a’zosi Neymar haqida o‘z fikrlarini bildirib o‘tdi.
“Rahbariyatimizni bu ishni amalga oshira olganlari bilan tabriklayman. O‘z navbatida Neymarni ham tabriklayman, chunki u eng muhimi pul emas, sport bo‘lgan klubni tanladi. Ishonamanki, braziliyalik Yevropada ham o‘zini yaxshi tomondan namoyish eta oladi va “Barselona”ni kuchaytiradi. Neymar — aynan biz sotib olishni xohlagan futbolchi” dedi Vilanova.
Maqolani tayyorlashda Stadion.uz materiallaridan foydalanildi.